กระทรวงพลังงานเตรียมพร้อมรับมือสถานการณ์ราคาน้ำมันดิบในตลาดโลกผันผวน หลังเหตุการณ์เรือบรรทุกน้ำมันเชื้อเพลิง 2 ลำ ถูกลอบโจมตีแถบอ่าวโอมาน เมื่อวันที่ 13 มิถุนายนที่ผ่านมา
นายศิริ จิระพงษ์พันธ์ รัฐมนตรีว่าการกระทรวงพลังงาน เปิดเผยถึงกรณีที่เรือบรรทุกน้ำมันและเคมี 2 ลำ ซึ่งเป็นเรือบรรทุกแนฟทา และเมทานอล ได้รับความเสียหายจากการถูกลอบโจมตีบริเวณอ่าวโอมาน เมื่อวันที่ 13 มิถุนายนที่ผ่านมา ว่า กระทรวงพลังงานได้มีการประชุมเพื่อติดตามสถานการณ์ปริมาณสต๊อกน้ำมันสำรองในประเทศ เพื่อเตรียมความพร้อมรับมือกับสถานการณ์ดังกล่าว เพราะอาจสร้างความตึงเครียดในตะวันออกกลาง ซึ่งเป็นแหล่งผลิตน้ำมันเชื้อเพลิงรายใหญ่ของโลก และอาจทำให้ราคาน้ำมันโลกผันผวน ส่งผลกระทบต่อน้ำมันเชื้อเพลิงในประเทศไทยได้         เบื้องต้นจากการประชุม พบว่า มีปริมาณสำรองน้ำมันดิบในประเทศอยู่ที่ประมาณ 2,598 ล้านลิตร หรือเพียงพอต่อการใช้ เพื่อผลิตป้อนตามความต้องการใช้ในประเทศได้ 24 วัน และมีน้ำมันดิบอยู่ระหว่างขนส่งทางเรืออีก 1,591 ล้านลิตรหรือสามารถใช้ได้ 13 วัน รวมถึงมีปริมาณเชื้อเพลิงสำเร็จรูป 1,549 ล้านลิตร แบ่งเป็นกลุ่มน้ำมันเบนซินมีประมาณ 368 ล้านลิตร สำรองได้ 12 วัน / น้ำมันดีเซล 839 ล้านลิตร สำรองได้ 13 วัน และน้ำมันอากาศยาน 341 ล้านลิตร สามารถสำรองได้ประมาณ 16 วัน ซึ่งเมื่อรวมปริมาณสำรองน้ำมันทั้งหมดจะเพียงพอต่อความต้องการใช้ภายในประเทศ ประมาณ 50 วัน ขณะที่ก๊าซปิโตรเลียมเหลว หรือ แอลเอ็นจี มีปริมาณคงเหลือ 117 ล้านกิโลกรัม ยังสามารถสำรองเพียงพอต่อความต้องการใช้ในภาคครัวเรือนได้ประมาณ 20 วันโดยไม่ขาดแคลน        สำหรับเหตุการณ์ในครั้งนี้ เบื้องต้นกระทรวงพลังงานได้ทำการซ้อมเตรียมความพร้อมรับมือต่อาสถานการณ์แล้ว โดยยังคงมีความมั่นใจว่าประเทศไทยจะมีปริมาณสำรองน้ำมันที่พร้อมนำมาใช้ได้เพียงพอต่อความต้องการใช้ในประเทศ ซึ่งกระทรวงพลังงานจะมีมาตรการในการกำกับ บริหารปริมาณสำรองให้มีผลกระทบต่อผู้บริโภคน้อยที่สุด#กระทรวงพลังงาน #ราคาน้ำมันดิบ  #กรมประชาสัมพันธ์ #สำนักข่าว